P6_TA(2004)0013

Az iraki helyzet

Az Európai Parlament iraki helyzettel kapcsolatos állásfoglalása

Az Európai Parlament,

- tekintettel a korábbi, Irakról szóló 2002. május 16-i [1], 2003. január 30-i [2] állásfoglalásaira, és a 2003. szeptember 24-i [3] ajánlására ugyanebben a témában, valamint az Európai Parlament és a Tanács 2004/155/EK sz. 2003. december 18-i [4] határozatára a rugalmassági eszközök intézéményének Irak rehabilitációja és újjáépítése érdekében történő igénybevételéről, az 1999. május 6-i intézményközi megállapodás 24. pontja alapján,

- tekintettel az ENSZ Biztonsági Tanácsának 1483 [5], 1500 [6], 1502 [7], 1511 [8] és 1546 sz. [9] határozataira,

- tekintettel eljárási szabályzata 103. cikkének (2) bekezdésére,

A. tudomásul véve az ENSZ Biztonsági Tanácsának 1546. sz., a 2004. június 30-a óta fennálló iraki ideiglenes kormány szuverén státuszát megerősítő határozatának egyhangú elfogadását, és támogatva annak végrehajtását,

B. mivel az Európai Tanács 2004. június 17— 18-i ülésén újólag megerősítette elkötelezettségét egy biztonságos, stabil, egységes, virágzó és demokratikus Irak megteremtése mellett, valamint tudomásul véve az Általános Ügyek Tanácsának 2004. szeptember 13-i döntését,

C. üdvözölve a Bizottságnak az Európai Unióról és Irakról kiadott közleményét (COM(2004)0417), valamint az abban javasolt kötelezettségvállalási keretet,

D. mivel az iraki politikai és biztonsági helyzet továbbra is bizonytalan, aminek következtében számos haláleset és sérülés fordul elő az európaiak, az iraki lakosság és a nemzetközi katonai személyzet körében,

1. szigorúan elítél minden önkényes erőszakot, különösen a civilek, vallási kisebbségek, rendőri szervek és a nemzetközi katonai erők ellen elkövetett terrorcselekményt, túszejtést, beleértve az újságírók és a nem kormányzati szervezetek körében történt túszejtést is, és az eddig elkövetett és büntetlenül maradt kegyetlen gyilkosságokat; megerősíti, hogy minden lehetséges erőfeszítést meg kell tenni azon erőszakos kísérletek megállítására, amelyek a demokratizálódási folyamat előmozdításán munkálkodó iraki kormány és a nemzetközi közösség határozottságának gyengítését célozzák;

2. különösen és a leghatározottabban elítéli Christian Chesnot és George Malbrunot francia újságírók, valamint Simona Torretta és Simona Pari olasz segélyszervezeti munkatársak, továbbá egy brit állampolgár elrablását, és követeli azonnali és feltétel nélküli szabadonbocsátásukat, valamint a többi, bármely más nemzetből való túsz szabadonengedését; üdvözli az iraki lakosság és az iszlám világ túszokkal szembeni szolidaritásának számos megnyilvánulását; kéri az iraki hatóságokat és az összes érintett szervet, hogy mindent tegyenek meg a túszok szabadon bocsátása érdekében és hogy ne gördítsenek akadályokat e cél elérése elé; követeli, hogy tegyenek meg mindent Enzo Baldoni olasz újságíró holttestének hazaszállítása érdekében;

3. felhívja a Tanács elnökségét, a KKBP főképviselőjét és a Bizottságot, hogy támogassák az érintett tagállamok e célból tett kezdeményezéseit;

4. felhívja az új iraki kormány hatóságait és az ország vallási közösségeit, különösen valamennyi vallási vezetőt, hogy nyomatékosan, világosan és egyértelműen ítéljék el a terrorizmus minden formáját;

5. ismételten megerősíti az Európai Unió eltökéltségét abban, hogy támogatja Irak átalakítását és szuverén, független és demokratikus partnerállamként való újrabeilleszkedését a nemzetközi közösségbe; határozottan támogatja a Bizottság ezen elvek mentén megfogalmazott középtávú stratégiáját;

6. követeli a 2005 januárjában tervezett és a demokratikus Irak megteremtésében jelentős lépésnek számító ideiglenes nemzetgyűlési választások szabad és tisztességes voltát és a nők teljes jogú részvételének biztosítását;

7. támogatja a Bizottság azon javaslatát, amely 2005-ben további 200 millió euró uniós hozzájárulást irányoz elő Irak újjáépítésére, és sürgeti a Tanácsot, hogy alkalmazzon rugalmassági eszközöket annak érdekében, hogy a kötelezettség végrehajtása ne járjon az EU külpolitikai intézkedéseinek egyéb területein a ráfordítások csökkenésével; ragaszkodik ahhoz, hogy az újjáépítési folyamat minden, különösen politikai, gazdasági és pénzügyi vonatkozásban átlátható legyen;

8. ajánlja, hogy a Parlament Külügyi Bizottsága készítsen összefoglaló jelentést az iraki helyzetről, amelyben számbaveszi a háború következményeit és az ország rehabilitációjával, újjáépítésével és stabilitásával kapcsolatos valamennyi problémát;

9. utasítja Elnökét, hogy továbbítsa ezen állásfoglalást a Tanácshoz, a KKBP főképviselőjéhez, a Bizottsághoz, a tagállamok parlamentjeihez, az iraki ideiglenes kormányhoz, az iraki ideiglenes parlamenthez, az ENSZ főtitkárságához és az ENSZ Biztonsági Tanácsához.

[1] HL C 180. E, 2003.7.31., 499. o.

[2] HL C 39. E, 2004.2.13., 67. o.

[3] HL C 77. E, 2004.3.26., 226. o.

[4] HL L 54., 2004.2.23., 1. o.

[5] 2003. május 22-i 1483. sz. ENSZ BT határozat, a háború utáni iraki "hatóságról", és az ENSZ különleges képviselőjének hatásköréről.

[6] 2003. augusztus 14-i 1500. sz. ENSZ BT határozat, az iraki ideiglenes kormányzótanács létrehozásáról, és az egyesült nemzetek segítségnyújtási missziójának megalakításáról.

[7] 2003. augusztus 26-i, az ENSZ és a humanitárius személyzet védelmét kérő 1502. sz. ENSZ BT határozat.

[8] 2003. október 16-i 1511. sz. ENSZ BT határozat.

[9] 2004. június 8-i 1546. sz. ENSZ BT határozat.

--------------------------------------------------